Borgere fra Brovst, Farsø og Skagen og borgmestre fra de respektive kommuner demonstrerede tirsdag mod lægevagtslukninger.

Lægevagterne i Brovst, Farsø og Skagen lukker 1. marts, efter at Region Nordjylland har indgået en ny og omstridt aftale med de Praktiserende Lægers Organisation (PLO). Udsigten til, at borgere i de tre byer fremover skal ud på en længere køretur for at komme til vagtlægen har skabt bekymring og utilfredshed, og det kom tirsdag til udtryk forud for regionsrådsmødet i Regionshuset i Aalborg. Her var borgere samt borgmestre fra Jammerbugt, Vesthimmerland og Frederikshavn Kommune mødt op for at demonstrere mod lukningen af lægevagterne. En række af demonstranterne ankom i busser fra de byer, hvor lægevagterne lukker, for at vise deres utilfredshed med, at et flertal i regionsrådet har stemt for den aftale, Region Nordjylland har indgået med PLO. TV2 Nord sendte direkte fra demonstrationen. Du kan se med øverst i artiklen.